**GrIFK Jääkiekko varainhankintaohje**

GrIFK Jääkiekon hallitus vastaa seuran toiminnasta ja myös varainhankintaan liittyvistä linjauksista.

Verottajan tiukahko kanta urheiluseurojen varainhankintaan ohjaa seuran linjausta tältä osin.

Seuran yksittäiset joukkueet pyrkivät hankkimaan itselleen varoja, mutta mahdollisista seuraamuksista vastaa seura ja viime kädessä hallitus. Haluamme välttää veroseuraamukset ja siksi tämä ohjeistus on laadittu.

GrIFK Jääkiekko on linjannut wc-paperien, karkkirasioiden, pesuaineiden yms. kulutushyödykkeiden myynnin kielletyiksi varainhankintamuodoiksi. Pienimuotoinen ns. listamyynti voi tietyin edellytyksin olla sallittua.

Joukkueet velvoitetaan tiedustelemaan hallituksen kantaa kaavailemistaan mahdollisista myyntikampanjoista sekä tämän lisäksi uusista ja sinällään hyvistäkin ajatuksista varainhankintaan liittyen.

Joukkueet voivat myydä mainoksia kaukaloon, halliin, pelipaitoihin tai kausijulkaisuun. Tämä on paras ja verottajan suuntaan turvallisin varainhankintamuoto. Talkootyö on lähtökohtaisesti (keikkaluonteisesti) sallittua, samoin turnaus- ja ottelutapahtumissa tapahtuva myyntitoiminta. Tältäkin osin hallitus koordinoi varainhankintaa.

**Miksi joukkueiden/ seuran varainhankinta on hallituksen koordinoimaa?**

Lähtökohtana urheiluseurojen osalta on, että niitä pidetään yleishyödyllisinä yhteisöinä.

Yleishyödyllisten yhteisöjen elinkeinotulon käsitteen tarkkaa määritelmää ei löydy säännöksistä, mutta oikeuskäytäntö on muokannut käsitettä. Urheiluseurat ovat lähtökohtaisesti yleishyödyllisiä yhteisöjä.

Yleishyödyllinen yhteisö on verovelvollinen saamastaan elinkeinotulosta. Elinkeinotuloa verotetaan sen mukaan kuin laissa elinkeinotulon verottamisesta (360/68) säädetään.

Tuloverolain (TVL) 23.3 §:ssä erikseen mainitut yleishyödyllisten urheiluseurojen perinteiset varainhankintamuodot eivät ole elinkeinotoimintaa, vaikka ne voivatkin tapahtua arvonlisäverolain tarkoittamassa liiketoiminnan muodossa. Yleishyödyllisen yhteisön elinkeinotulona ei pidetä:

* Yhteisön toimintansa rahoittamiseksi järjestämistä arpajaisista, myyjäisistä, urheilukilpailuista, tanssi- ja muista huvitilaisuuksista, tavarankeräyksestä ja muusta niihin verrattavasta toiminnasta eikä mainittujen tilaisuuksien yhteydessä harjoitetusta tarjoilu-, myynti- ja muusta sellaisesta toiminnasta saatua tuloa.
* Jäsenlehdestä ja muista yhteisön toimintaa välittömästi palvelevista julkaisuista saatua tuloa.
* Adressien, merkkien, korttien, viirien tai muiden sellaisten hyödykkeiden myynnin muodossa suoritetusta varojen keräyksestä saatua tuloa (ns. kannatustuotteet).
* Bingopelin pitämisestä saatu tulo.

Urheilutapahtumiin liittyvien kisatuotteiden myynti ei ole tuloverolain tarkoittamaa elinkeinotoimintaa, kun myynti tapahtuu kisojen aikana kisa- tai leirialueella. Samanlaiseksi toiminnaksi on katsottu myös karamellien ja pesuaineiden myynti. Vastaavien tuotteiden (lukuun ottamatta adressit, merkit, kortit, viirit ja muut vastaavat kannatustuotteet) myynti vähittäiskauppakanavaa käyttäen tai muutoin kisa-ajan tai kisa-alueen ulkopuolella on sen sijaan elinkeinotoiminnan muodossa harjoitettua tavaranmyyntiä.

**Urheiluseurojen kannatustuotteet**

* Adressien, merkkien, korttien, viirien ja muiden sellaisten hyödykkeiden myynnin muodossa tapahtuva varainkeruu ei ole elinkeinotoimintaa (KHO 4786/93). Urheiluseuran logolla varustettujen erilaisten tuotteiden myynti on siten laajasti ”yleishyödyllistä varainhankintaa”.
* Tavanomaisten kulutustavaroiden myynti on sen sijaan usein elinkeinotoimintaa. Esimerkiksi tekstiilien myynti (muutoin kuin ottelujen yhteydessä) on verotuskäytännössä usein katsottu elinkeinotoiminnaksi.

Verottaja on ohjeistanut yleishyödyllisten yhteisöjen varainhankintaa ja ohje löytyy kokonaisuudessaan seuraavasta osoitteesta: [http://vero.fi/fi-FI/Syventavat\_veroohjeet/Verohallinnon\_ohjeet/Verotusohje\_yleishyodyllisille\_yhteisoil(33125)](http://vero.fi/fi-FI/Syventavat_veroohjeet/Verohallinnon_ohjeet/Verotusohje_yleishyodyllisille_yhteisoil%2833125%29)

Verottaja on tarkentanut ohjeistustaan Korkeimman Hallinto-oikeuden päätöksen KHO 2013:200 antamisen jälkeen, jossa yleishyödyllisen yhteisön muutoin laissa sallittu adressien myynti oli kasvanut niin laajaksi, että se katsottiin elinkeinotuloksi.

Elinkeinotoiminnan tunnusmerkeiksi ovat muodostuneet oikeuskäytännön kautta etenkin seuraavat piirteet toiminnassa (esimerkkiluettelo):

* toiminnan kohdistuminen tavanomaisiin kauppatavaroihin tai suoritteisiin
* toimiminen kilpailuolosuhteissa
* toiminnan jatkuvuus / säännöllinen toistuvuus
* käyvän markkinahinnan käyttäminen
* toiminnan kohdistuminen rajoittamattomaan tai laajaan henkilöpiiriin
* toiminnan laajuus / suuri liikevaihto
* ansiotarkoitus / voiton tavoittelu
* toiminnan järjestämiseen liittyvä riski
* sitoutuneen pääoman suuri määrä
* vieraan pääoman käyttö
* toimintaan palkattu henkilökunta

Toiminnan liittyminen kyseisen yleishyödyllisen yhteisön tarkoituksen toteuttamiseen on yksi toiminnan verovapautta puoltava tunnusmerkki.

Kuitenkin jos yhteisö harjoittaa toimintaansa palkatulla henkilökunnalla, **kattamalla toiminnasta aiheutuneet kulut suoritteiden myynnistä kertyvillä tuotoilla ja tarjoamalla vastaavia tuotteita tai palveluita kuin samoilla markkinoilla toimivat elinkeinotoimintaa harjoittavat yritykset,** kysymys on yhteisön yritysmuodosta riippumatta lähtökohtaisesti elinkeinotoiminnasta. Elinkeinotoimintaa harjoitettaessa myytävät tavarat tai palvelut ovat yleensä tavanomaisia kulutushyödykkeitä ja myynti tapahtuu käypään markkinahintaan. Jos jotakin toimintaa pidetään yhteisön elinkeinotoimintana, ei tällaista toimintaa voida pitää yleishyödyllisenä toimintana.

Yleishyödylliset yhteisöt harjoittavat usein varainhankintanaan tavanomaisten kulutustavaroiden myyntiä. Hyödykemyynnin veronalaisuus **arvioidaan kokonaisarviointina elinkeinotoiminnan tunnusmerkkien perusteella, eikä sitä voida ratkaista euromääräisillä rajoilla.** Hyödykemyynti suuntautuu yleensä rajoittamattomaan asiakaspiiriin ja myynti tapahtuu ansiotarkoituksessa. Toiminta on yleensä jatkuvaa ja tuotteet kilpailevat muiden markkinoilla olevien tuotteiden kanssa. Tällaisten tuotteiden myyntiä pidetään lähtökohtaisesti yhteisön elinkeinotoimintana, vaikka tuotteissa olisi yhteisön logo.

Verottajan ohjeeseen on tullut tulkintamuutoksia seuraavasti:

Yleishyödyllisen yhteisön harjoittama pienimuotoinen ja palkattomalla työvoimalla toteutettu hyödykemyynti **voi olla** sen verovapaata varainhankintaa. Tällöin tuotteiden ostoon liittyy ostajan kannalta arvioituna tukemistarkoitus. Tukemistarkoitus ilmenee tavanomaisesti siten, että tuotteista peritään ylihintaa verrattuna normaaleihin markkinahintoihin (esimerkiksi tavanomaisesti 5 euroa maksavasta hyödykkeestä peritään 10 euroa). Myynti tapahtuu talkootyönä eikä myyntiä toteuteta pysyvästä liikepaikasta, kuten internet-kaupasta tai kauppaliikkeestä. Toiminta on satunnaista eikä sitä harjoiteta suunnitelmallisesti ja myynti kohdistuu jäsenistöön ja sen lähipiiriin sekä toiminta on suhteellisen pientä.

**Listamyynti:**

Verottaja on lisännyt ohjeeseensa seuraavan esimerkkitapauksen:

**Esimerkki 27**: Junioriurheilutoimintaa harjoittavalla yhdistyksellä on useita jaostoja ja joukkueita. Vaikka yhdistys on yksi verovelvollinen, harjoittaa yhdistyksen jokainen joukkue varainhankintaa itsenäisesti, kuitenkin yhdistyksen hallituksen luomissa puitteissa. Yksittäinen joukkue tekee yrityksille satunnaisia ja kertaluontoisia työsuorituksia, kuten pihan siivousta tai inventaarioita ilman toiminnan markkinointia tai pitkäkestoisia sopimuksia. Tämän lisäksi joukkue myy vuoden aikana pienimuotoisesti erilaisia hyödykkeitä kuten keksejä ja sukkia, joita eri yritykset tarjoavat sille varainhankintatarkoituksessa myytäväksi. Myynti toteutetaan talkootyönä joukkueen jäsenten toimesta ja se kohdistuu lähes yksinomaan joukkueen jäseniin, heidän perheenjäseniinsä sekä tuttaviin ja naapureihin. Tuotteita ei muutoin markkinoida tai mainosteta. Myynti toteutetaan siten että tuotteita myyntiin tarjoavat yritykset toimittavat joukkueelle listat, joihin tuotteiden tilaukset ja tilaajat merkitään. Listat mahdollisista tilauksista toimitetaan yritykselle, joka toimittaa tämän jälkeen tuotteet joukkueelle. Joukkue jakaa tuotteet ostajille ja kerää maksut. Joukkue tilittää yritykselle saamansa maksut vähennettynä sovitulla provisiolla. Jokainen joukkueen myyntikampanja päätetään erikseen, eikä tuotteita myydä pysyvästä myyntipaikasta. Yhdistyksen tuotteista perimä hinta on korkeampi kuin vastaavista tuotteista muutoin maksetaan. Saadut tuotot käytetään koko joukkueen hyväksi yleishyödylliseen toimintaan. Yhdistyksen harjoittamaa varainhankintaa yhdistyksen urheiluseuratoiminnan hyväksi ei pidetä näissä oloissa yhdistyksen elinkeinotoimintana.

Mikäli joukkue haluaa suorittaa tällaisen listamyyntikampanjan, sen tulee olla hallitukseen yhteydessä ja saatava lupa kampanjalle.

Pääsäännön mukaisesti listamyyntikampanjan ehdot seuraavat:

-tuotteet ovat arvokkaampia, kuin kaupassa vastaavat

-myynti tapahtuu talkootyönä

-myyntiä ei toteuteta kiinteästä liikepaikasta

-toiminta on satunnaista (jokainen joukkueen myyntikampanja päätetään erikseen)

-saadut tuotot käytetään joukkueen hyväksi (turnausmatka)

-myynti kohdistuu lähes yksinomaan joukkueen jäseniin, heidän perheenjäseniinsä sekä tuttaviin ja naapureihin

- tuotteita ei muutoin markkinoida tai mainosteta

- myynti tapahtuu ns. listamyyntinä eli myyntiin tarjoavat yritykset toimittavat joukkueelle listat, joihin tuotteiden tilaukset ja tilaajat merkitään. Listat mahdollisista tilauksista toimitetaan yritykselle, joka toimittaa tämän jälkeen tuotteet joukkueelle

**Talkootyö:**

Yleishyödyllisten yhteisöjen toiminta pohjautuu suurelta osin vapaaehtoistoimintaan ja talkootyön käyttöön. Talkootyöllä tarkoitetaan toisen lukuun korvauksetta tehtävää työtä. Yhdistyksen jäsenet voivat tehdä talkootyötä yhdistykselle tai kolmannelle osapuolelle:

* Yhdistykselle tehtävä vastikkeeton työ
* Yhdistyksen nimissä kolmannen osapuolen lukuun tehtävä vastikkeellinen työ (yhdistyksen tuloa)
* Kolmannen osapuolen lukuun tehty työ, josta työntekijä lahjoittaa palkkion edelleen yhdistykselle (työn tehneen tuloa)

Yhdistykselle korvauksetta tehty työ ei aiheuta veroseuraamuksia. Yhdistykselle ei esimerkiksi synny verotettavaa tuloa siitä, että yhdistys käyttää toimitalonsa korjaamisessa talkootyövoimaa, vaikka hankerahoitushakemuksissa tällaiselle työlle lasketaan rahallinen arvo.

Yhdistyksen jäsenten kolmannelle osapuolelle tehtävän talkootyön osalta on ensimmäiseksi arvioitava, onko työstä saatu tulo yhdistyksen tuloa vai työtä tehneiden tuloa. Yhdistyksen tuloksi katsottavan talkootyön on oltava niin sanottua jokamiehen työtä. Tällainen työ on helppoa, eikä sen tekeminen vaadi erityistä ammattitaitoa. Yhdistys hankkii työn tai osallistuu sen tekemiseen muutoin. Talkootyötä ei tehdä työantajan johdon ja valvonnan alaisena. Toimeksiantaja ei esimerkiksi saa nimetä tai hyväksyä talkooväkeä.  **Talkootyö on tilapäistä. Saatu korvaus on käytettävä yleishyödylliseen toimintaan, eikä korvaus voi tulla vain niiden hyväksi, jotka työtä ovat tehneet.**

Jos talkootyöstä saatu tulo on yhdistyksen saamaa tuloa, tulojen veronalaisuus arvioidaan kokonaisarviointina kunkin toimintamuodon osalta erikseen elinkeinotoiminnan tunnusmerkkien perusteella. Palkattoman työvoiman käyttö ei siten itsessään tarkoita, että sen avulla harjoitetusta toiminnasta saatu tulo olisi verovapaata tuloa yleishyödylliselle yhteisölle. Talkootyövoiman avulla harjoitettu toiminta voi muodostua yleishyödyllisen yhteisön veronalaiseksi elinkeinotoiminnaksi erityisesti silloin, kun toiminta on jatkuvaa tai toistuvaa ja se kilpailee yritysten tarjoamien palvelujen tai yritysten myymien tavaroiden kanssa.

**Yleishyödyllisen yhteisön verovapaana varainhankinta voidaan sen sijaan pitää pienimuotoisten, satunnaisten tai kertaluonteisten talkoiden tekemistä yksityishenkilöille tai yrityksille.** Toimintaa ei tällöin mainosteta tai markkinoida. Työt eivät ole erityistä ammattitaitoa vaativia. Kuitenkin jos yhteisö tarjoaa säännöllisesti tai suunnitelmallisesti erilaisia esim. kiinteistönhoitoon tai muuttoihin liittyviä palveluja, arvioidaan toimintaa kokonaisuutena ja ne ovat lähtökohtaisesti elinkeinotoimintaa.

**Yhteenvetona:**

- Kulutushyödykkeiden (wc-paperit, karkit yms.) on kielletty varainhankintamuoto. Erilaiset myyntitempaukset voivat tulla kyseeseen ainoastaan ns. listamyyntinä tai ottelu- tai turnaustapahtumissa. Näiltäkin osin joukkueen on oltava hallitukseen yhteydessä.

- Seuran hyväksymä varainhankintamuoto on mainosmyynti.

- Talkootyö keikkaluonteisesti on sallittua. Tällöin saadut varat kuuluvat koko joukkueelle, ei yksittäisille ja talkoisiin osallistuneille henkilöille.

GrIFK Hallitus,

Kauniaisissa 21.10.2015.